For få måneder siden var det næsten umuligt at få serveringspersonale. I dag står folk i kø, når job i branchen opslås. Fem minutter efter, at restauratør Finn Hvillum fra Jomfru Ane Gade havde lagt en jobannonce ud på internettet, havde han den første ansøgning. Det oplyser P4 Nordjyllands Radio. - Vi får op mod 60 ansøgere pr. annonce på en uge, og det er en mangedobling. Også kokke kan vi skaffe, og ansøgerne er meget kvalificerede, siger han til radioen. Ifølge branchens repræsentant i Nordjylland er billedet generelt. Lokalformand for HORESTA, Frede Hansen fra Vejgaardhallen, forklarer tendensen med, at en del restauranter har været nødt til at indskrænke. Derfor er der flere kokke og tjenere på markedet.

Opsummering:
Masser af ansøgere til ledige serveringsjob